《再和四首》
宋代·郭印

万象森罗不可收，一亭览尽胜高楼。
涂山南觐尊乔岳，渝水东朝合众流。
烟起人家天欲暮，云归海峤月当秋。
此时此景尤佳绝，约客重来信有由。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。